b"\n_START_ARTICLE_\nSegona Sinagoga (Castell\xc3\xb3 d'Emp\xc3\xbaries)\n_START_SECTION_\nDescripci\xc3\xb3\n_START_PARAGRAPH_\nEdifici situat dins l'antic nucli emmurallat de la poblaci\xc3\xb3, dins dels l\xc3\xadmits de l'antiga aljama jueva, entre els carrers de Sant Pere m\xc3\xa9s Baix i Peixateries Velles._NEWLINE_Casa formada per dues crugies perpendiculars a la fa\xc3\xa7ana principal, que consta de planta baixa, planta pis i golfes. La fa\xc3\xa7ana conserva part del parament original de carreus de pedra escairats, a la planta baixa. En canvi, la resta del parament es troba arrebossat. S'accedeix a l'interior de l'immoble a trav\xc3\xa9s d'un gran portal d'arc de mig punt bastit amb grans dovelles i amb els brancals de pedra. Al seu costat s'ubica un altre portal d'arc rebaixat, que conserva els dos brancals bastits amb carreus de pedra i decorats amb una motllura que recorre tot l'emmarcament interior de la porta. A la primera planta, situat a l'espai delimitat entre les dues portes, s'obre un balc\xc3\xb3 rectangular for\xc3\xa7a senzill recolzat damunt les dovelles del portal de mig punt. Al seu costat hi ha una petita finestra quadrada. Entre ambdues obertures es documenta la data 1781, inscrita damunt de l'arrebossat del mur. Les obertures de la planta golfes s\xc3\xb3n petites finestres quadrades. Pel que fa al seu interior destaca la planta baixa de l'edifici, coberta amb voltes de can\xc3\xb3 decorades amb llunetes, bastides amb maons disposats a la catalana.\n_START_SECTION_\nHist\xc3\xb2ria\n_START_PARAGRAPH_\nLa comunitat jueva es troba documentada a Castell\xc3\xb3 d'Emp\xc3\xbaries des de finals del segle XIII, tot i que no \xc3\xa9s fins al segle XIV que amplien els l\xc3\xadmits de la seva aljama i s'estableixen en aquesta part del barri del Mercadal, delimitada entre els carrers de Sant Pere m\xc3\xa9s Baix i de les Peixateries Velles._NEWLINE_Sembla que en aquest edifici \xc3\xa9s on es va fundar l'escola o sinagoga nova de la comunitat jueva, a la qual s'accedia des del portal situat a l'esquerra de la fa\xc3\xa7ana, per fer les preg\xc3\xa0ries."